b'\n_START_ARTICLE_\nM\xc3\xb2ria\n_START_SECTION_\nPrimera Edat\n_START_PARAGRAPH_\nDurin va despertar-se al Mont Gundabad, a l\'extrem nord de les Muntanyes Boiroses, poc despr\xc3\xa9s del despertar dels elfs i abans de l\'arribada dels homes. Va caminar cap al sud fins a arribar a un llac, on vei\xc3\xa9 el seu reflex envoltat per estrelles en forma de corona sobre el seu cap. Interpretant-ho com un presagi de reialesa, va comen\xc3\xa7ar a construir Khazad-d\xc3\xbbm sota la muntanya on es trobava el llac._NEWLINE_Aix\xc3\xad esdevingu\xc3\xa9 Durin I de la Casa de Durin, el primer dels set clans dels nans (Els barbesllargues). La seva l\xc3\xadnia es perllong\xc3\xa0 durant tota la Primera Edat.\n_START_SECTION_\nSegona Edat\n_START_PARAGRAPH_\nAls inicis de la Segona Edat van arribar a Khazad-d\xc3\xbbm molts nans de les ciutats dels nans de Nogrod i Belegost, que s\'havien enfonsat sota el mar amb el continent de Bel\xc3\xa8riand. Aquesta arribada de nans va fer cr\xc3\xa9ixer la ciutat, que prosper\xc3\xa0 notablement i tingu\xc3\xa9 molt bones relacions amb el regne \xc3\xa8lfic ve\xc3\xad d\'Er\xc3\xa8gion._NEWLINE_Quan S\xc3\xa0uron va destruir Er\xc3\xa8gion, els nans en van tancar les portes i no l\'hi deixaren entrar.\n_START_SECTION_\nTercera Edat\n_START_PARAGRAPH_\nLa riquesa de Khazad-d\xc3\xbbm no era en or o plata, sin\xc3\xb3 en el metall preci\xc3\xb3s mithril. L\'any 1980, havent exhaurit totes les vetes m\xc3\xa9s accessibles, van excavar massa profund i van despertar una criatura maligna. Aquell mateix any va matar el Rei Durin VI, i per aix\xc3\xb2 la criatura reb\xc3\xa9 el nom de "la Fatalitat de Durin". L\'any seg\xc3\xbcent va matar el seu fill Nain._NEWLINE_Els nans van ser incapa\xc3\xa7os de v\xc3\xa8ncer la Fatalitat de Durin, i es van veure for\xc3\xa7ats a abandonar la seva antiga llar. Despr\xc3\xa9s de la fugida dels nans, Khazad-d\xc3\xbbm va convertir-se en un lloc maligne, i els elfs el van anomenar M\xc3\xb2ria, en s\xc3\xadndarin "Abisme Negre"._NEWLINE_Els orcs de les Muntanyes Boiroses van convertir M\xc3\xb2ria en la seva base principal. L\'any 2790, Thror va liderar un intent esbojarrat de reocupar la ciutat, i va ser mort per l\'orc Azog. Aquest assassinat va precipitar la guerra entre els nans i els orcs, que va culminar en la sanguin\xc3\xa0ria Batalla de Nanduhirion, a les portes de M\xc3\xb2ria. La batalla va ocasionar una gran mortaldat en totes dues bandes i, tot i que els nans van ser victoriosos, el resultat no va ser conclusiu i M\xc3\xb2ria va quedar ocupada pels orcs._NEWLINE_Diverses generacions despr\xc3\xa9s el nan Balin (pertanyent a una branca secund\xc3\xa0ria de la Casa de Durin) va liderar un nou grup de nans per recuperar la ciutat. Van poder establir una petita comunitat a l\'extrem est, per\xc3\xb2 al cap de cinc anys van ser destru\xc3\xafts pels orcs. El seu dest\xc3\xad es descobriria uns anys m\xc3\xa9s tard._NEWLINE_Com es relata a El Senyor dels Anells, la Germandat de l\'Anell va creuar M\xc3\xb2ria per avan\xc3\xa7ar en el quest de l\'Anell. All\xc3\xa0 van descobrir el que havia passat a Balin, i tamb\xc3\xa9 es toparen amb la Fatalitat de Durin veient que es tractava d\'un b\xc3\xa0lrog. G\xc3\xa0ndalf es va enfrontar al b\xc3\xa0lrog sobre un pont estret proper a la porta de l\'est, des d\'on van precipitar-se tots dos a l\'abisme. Tots dos van sobreviure a la caiguda i van seguir lluitant des de les profunditats m\xc3\xa9s pregones fins al pic de la muntanya m\xc3\xa9s alta. Finalment G\xc3\xa0ndalf va derrotar el b\xc3\xa0lrog._NEWLINE_Amb la mort de la Fatalitat de Durin ja tornava a ser possible als nans recuperar l\'antiga ciutat, i es conta que anys despr\xc3\xa9s Durin VII va conduir la seva gent un altre cop cap a les Muntanyes Boiroses.'